Intian väkiluvun kehitys vuosina 1961–2003
Intian väestöpyramidi vuodelta 2020
Intian väestötiheys (vuoden 2011 väestönlaskennan mukaan)
**Intian väestöllä** tarkoitetaan kaikkia Intian tasavallan alueella asuvia ihmisiä. Maassa suoritetaan virallinen väestönlaskenta 10 vuoden välein. Viimeisimmässä väestölaskennassa, vuosina 2010−2011 kaikki yli 15-vuotiaat intialaiset valokuvattiin ja heiltä otettiin sormenjäljet uutta kansallista väestörekisteriä varten. Väestönlaskennan tuloksena todettiin, että Intian väkiluku oli ylittänyt 1,2 miljardin ihmisen rajan, mikä vastasi noin 17 prosenttia maailman väkiluvusta. Valtion väkiluku oli kymmenessä vuodessa, 2001–2011, kasvanut 17,6 prosenttia eli noin 181 miljoonan ihmisen verran, vaikkakin syntyvyys oli laskenut hieman. Vuoden 2021 laskentaa siirrettiin koronavirus­pandemian vuoksi.

Heinäkuussa 2013 CIA arvioi Intian väkiluvuksi arvioitiin 1 220 800 359 ihmistä, mikä on maailman toiseksi suurin väkiluku Kiinan jälkeen. Intian väkiluvun on ennustettu ohittavan Kiinan väkiluvun vuonna 2025 johtuen maan suuremmasta lapsiluvusta. Kuitenkin jo kesäkuussa 2023 Intian väkiluvun uskotaan nousevan 1,4286 miljardiin ohi Kiinan 1,4257 miljardin. 

Yli 50 % Intian asukkaista on alle 25-vuotiaita, ja vain 6,8% on yli 65-vuotiaita. Maan huoltosuhde on siis hyvä. Intian väestön keski-ikä on 27,4 vuotta ja eliniänodote noin 68 vuotta.

Intiassa asuu yli 100 miljoonaa alkuperäiskansoihin kuuluvaa ihmistä.

Tilastotietoa
-------------

Tämä osio sisältää tilastoja Intian väestöstä. Tilastot vastaavat The World Factbookin toukokuun 2023 arvioita.

* **Väkiluku:** 1,399,179,585
* **Ikärakenne:**
	+ 0–14 vuotta: 24,77% (miehiä 182,143,540/naisia 164,492,120)
	+ 15–64 vuotta: 68.42% (miehiä 494,814,550/naisia 462,533,456)
	+ Yli 65 vuotta: 6.8% (miehiä 43,860,101/naisia 51,335,818)
* **Väestönkasvu:** 0,7%
* **Syntyvyys:** 16.53/1 000 ihmistä
* **Kuolleisuus:** 9.65 kuollutta/1 000 ihmistä
* **Nettomaahanmuutto:** 0,12 maahanmuuttoa/1 000 ihmistä
* **Sukupuolijakauma:**
	+ Syntyneet: 1,1 miestä/nainen
	+ Alle 15 vuotta: 1,11 miestä/nainen
	+ 15–64 vuotta: 1,07 miestä/nainen
	+ Yli 65 vuotta: 0,85 miestä/nainen
	+ Yhteensä: 1,06 miestä/nainen
* **Imeväiskuolleisuus:** 30,36 kuolemaa/1 000 vastasyntynyttä
* **Eliniänodote:** 67,69 vuotta
* **Kokonaishedelmällisyysluku:** 2,07

Suurimmat kaupungit
-------------------

Vuoden 2001 väestönlaskennan tulosten mukaan Intiassa on 35 yli miljoonan asukkaan kaupunkia. Intian suurimmat kaupungit (metropolialueet) olivat seuraavat:

| №. | Nimi | Väkiluku |
| --- | --- | --- |
| 1 | Mumbai | 16 434 386 |
| 2 | Kalkutta | 13 205 697 |
| 3 | Delhi\* | 12 877 470 |
| 4 | Chennai | 6 560 242 |
| 5 | Hyderabad | 5 742 036 |
| 6 | Bangalore | 5 701 446 |
| 7 | Ahmedabad | 4 525 013 |
| 8 | Pune | 3 760 636 |
| 9 | Surat | 2 811 614 |
| 10 | Kanpur | 2 715 555 |

\* Maan pääkaupunki on New Delhi, Delhin kaupunkialueen osa, jossa asuu noin 240 000 asukasta.

* MumbaiMumbai
* KalkuttaKalkutta
* DelhiDelhi
* ChennaiChennai

Kielet
------

*Pääartikkeli: Intian kielet*
Miesten ja naisten lukutaidon kehitys Intiassa vuosina 1901–2011
Ethnologue-kirjan mukaan Intiassa puhutaan 447 eri kieltä, joista Intian perustuslaissa tunnustetaan 22. Kaikista laajimmalle levinnein ja puhutuin kieli on hindi, mutta poliittisesti ja taloudellisesti tärkein kieli on englanti, jota käytetään hallituksen työkielenä yhdessä hindin kanssa. Hindin lisäksi muita merkittäviä kieliä ovat bengali, telugu, marathi, tamili ja urdu.

Vuoden 2011 väestönlaskennassa 74 % intialaisista oli lukutaitoisia. Prosenttiosuus on kasvanut edellisestä väestönlaskennasta, jossa se oli 65 %.

Uskonnot
--------

*Pääartikkeli: Uskonto Intiassa*
Intialla ei ole virallista valtionuskontoa. Valtion pääuskonto on hindulaisuus, jota kannattaa noin 80 % valtion asukkaista. Suurin osa maailman hinduista asuu Intiassa. Myös islamilla on maassa merkittävä määrä kannattajia, ja Intiassa asuukin enemmän muslimeita kuin naapurimaa Pakistanissa.

Intiassa, erityisesti Goan alueella, on myös kristitty vähemmistö. Goassa uskonnon levinneisyys johtuu siitä, että alue oli ennen portugalilaisten vallassa. Punjabin osavaltiossa puolestaan sikhiläisyys on valtauskonto. Intiassa on myös merkittäviä määriä buddhalaisia ja jainalaisia, mutta prosentuaalisesti kummankaan uskonnon osuus maan väestöstä ei ylitä prosenttia.

Vuonna 2004 Intian kongressipuolue sai enemmistön vaaleissa ja uusi pääministeri Manmohan Singhistä tuli Intian ensimmäinen sikhi-pääministeri. Hän pitää rauhanomaisen yhteistyön rakentamista eri uskontoryhmien välille yhtenä hallituksensa tärkeimmistä haasteista.

Vuoden 2001 väestönlaskennan tuloksissa intialaisten uskonnot jakaantuivat seuraavasti:

| Uskonto | Kannattajia | Väestönosuus (%) |
| --- | --- | --- |
| Hindulaisuus | 827 578 868 | 80,5 |
| Islam | 138 188 240 | 13,4 |
| Kristinusko | 24 080 016 | 2,3 |
| Sikhiläisyys | 19 215 730 | 1,9 |
| Buddhalaisuus | 7 955 207 | 0,8 |
| Jainalaisuus | 4 225 053 | 0,4 |
| Muu uskonto | 6 639 626 | 0,6 |
| Ei uskontoa | 727 588 | 0,1 |

Tulevaisuus
-----------

Intian väkiluvun on ennustettu ohittavan Kiinan väkiluvun vuonna 2025 tehden Intian väestöstä maailman suurimman. Tällöin Intiassa asuisi noin 1,396 miljardia ihmistä. Suurin syy tähän on maan korkea syntyvyys: keskimääräisessä intialaisessa perheessä on 2,7 lasta, mutta kiinalaisessa vain 1,5. Yhdistyneiden kansakuntien arviossa ohitus tapahtuisi hieman myöhemmin, vuonna 2030, jolloin Intian väkiluku olisi 1,34 miljardia ihmistä.

Intian tulevaisuuden haasteisiin kuuluu muun muassa se, että tyttölapset selviytyvät elossa syntymäänsä asti halutumpia poikalapsia harvemmin. Ongelmaan on yritetty etsiä ratkaisua muun muassa kieltämällä lääkäreitä lailla paljastamasta vauvan sukupuolta ennen synnytystä. Vuoden 2011 väestönlaskennassa Intiassa asui vain 940 naista jokaista 1000 miestä kohti.

Katso myös
----------

* Intialainen kulttuuri
* Naiset Intiassa

Lähteet
-------

* Chary, Manish: *India: Nation on the Move*. iUniverse, 2009. ISBN 978-1-4401-1635-3. Google Books (viitattu 21.7.2013). (englanniksi)

### Viitteet

1. ↑  Intiassa alkoi mittava väestönlaskentaurakka *Yle Uutiset*.  1.4.2010. Yleisradio. Viitattu 27.10.2011.
2. ↑  Intiassa on 1,2 miljardia ihmistä *Yle Uutiset*.  31.3.2011. Yleisradio. Viitattu 27.10.2011.
3. 1 2 3 4  South Asia: India *The World Factbook*.  10.7.2013. CIA.  Arkistoitu 26.12.2018. Viitattu 21.7.2013. (englanniksi)
4. 1 2  Intialaisia on pian enemmän kuin kiinalaisia *Helsingin Sanomat*.  29.12.2010. Sanoma. Viitattu 27.10.2011.
5. ↑  Ihmiset | YK: Intian väkiluku ylittää Kiinan kesäkuuhun mennessä *Helsingin Sanomat*.  19.4.2023. Viitattu 19.5.2023.
6. ↑
7. ↑  List of Million Plus Cities  2001. Intian väestönlaskentavirasto. Viitattu 21.7.2013. (englanniksi)
8. ↑  Languages of India *Ethnologue: Languages of the World, Sixteenth edition. Dallas, Tex.: SIL International*.  2013. Dallas, Teksas. Viitattu 27.10.2011. (englanniksi)
9. 1 2  Manish 2009, s. 25
10. 1 2 3  India set to overtake China as world's most populated country after adding 180m people in a decade *Daily Mail*.  31.3.2011. Viitattu 21.7.2013. (englanniksi)
11. ↑  Manish 2009, s. 26−29
12. ↑  Manish 2009, s. 26
13. ↑  Manmohan Singh on National Unity in an Independence Day Speech  15.8.2006. Berkeley Center.  Arkistoitu 11.12.2010. Viitattu 27.10.2011. (englanniksi)
14. ↑  Religious Composition  2001. Intian väestönlaskentavirasto. Viitattu 21.7.2013. (englanniksi)

Aiheesta muualla
----------------

* Kuvia tai muita tiedostoja aiheesta **Intian väestö** Wikimedia Commonsissa

* Intian väestönlaskennan 2011 virallinen sivusto